DA Den Europæiske Unions Tidende CE 78/826

(2004/C 78 E/0879)

SKRIFTLIG FORESPØRGSEL E-3557/03

af Roberta Angelilli (UEN) til Kommissionen

(1. december 2003)

Om: Uregelmæssigheder i Generaldirektoratet for Landbrug rapporteret af Den Europæiske Revisionsret

I sin særberetning nr. 9/2003 (1), der blandt andet omhandler problemerne i forbindelse med priserne på korn, sukker, kød og mælk, har Den Europæiske Revisionsret rapporteret en høj risiko for svig i Generaldirektoratet for Landbrugs aktiviteter.

Der lader til at være alvorlige problemer forbundet med den metode, der anvendes til fastsættelse af priser og eksportrestitutioner, og to tjenestemænd skal tilsyneladende i to og et halvt år have lækket oplysninger om prisfastsættelsen for kornprodukter inden åbningen af markedet for egen vindings skyld.

Netop disse to tjenestemænd skal i øvrigt være blevet opdaget og frataget deres stilling — dog kun for senere at blive forflyttet til at andet kontor i det samme generaldirektorat.

Der er tilsyneladende også andre uregelmæssigheder i Kommissionens Generaldirektorat for Landbrug, navnlig blandt ledelsen. Specielt har en leder i Den Europæiske Revisionsret gjort opmærksom på, at Generaldirektoratet for Landbrug — til forskel fra alle andre embeder, hvor der er en femårig turnusordning — endnu ikke har forsøgt at efterleve denne regel.

Kan Kommissionen på denne baggrund — og i betragtning af, at adskillige skandaler i den sidste tid alt for ofte har kastet et dårligt lys over EU's ledelse — oplyse følgende:

1. Er ovennævnte oplysninger sandfærdige, og kan Kommissionen komme med flere detaljer om problemerne i forbindelse med priser og om beskyldningerne om svindel?

2. Hvorfor — hvis uregelmæssighederne rent faktisk har fundet sted — har Kommissionen ikke holdt opsyn og grebet ind?

3. Hvordan kan det være, at der — trods Kommissionens formands udtalelser om og bestræbelser på at sikre gennemsigtighed i forvaltningsapparatet — sker uregelmæssigheder inden for generaldirektoraternes organisationsplan?

Svar afgivet på Kommissionens vegne af Franz Fischler

(5. februar 2004)

Kommissionen finder ikke i Den Europæiske Revisionsrets særberetning nr. 9/2003 nogen omtale af en høj risiko for svig i Generaldirektoratet for Landbrugs aktiviteter.

Desuden kan Kommissionen ikke se, hvilke betydelige forsinkelser det ærede medlem henviser til, når det drejer sig om fastsættelsen af priser og eksportrestitutioner.

Hvad angår anklagerne mod tjenestemænd i Kommissionen, har Kommissionen på nuværende stadium kun de oplysninger, der foreligger fra det belgiske retsvæsen. Dette har oplyst, at en undersøgelsesdommer i Bruxelles har indledt en undersøgelse, efter at Det Europæiske Kontor for Bekæmpelse af Svig (OLAF) i 2001 indgav anmeldelse til statsadvokaturen i Bruxelles. Undersøgelsen er foretaget af de belgiske myndigheder med al den diskretion, en sådan undersøgelse kræver, og har ført til afsigelse af en fængslingskendelse over to personer i Belgien, deraf en tjenestemand i Generaldirektoratet for Landbrug. Den pågældende tjenestemand er senere blevet løsladt. Det belgiske retsvæsen behandler sagen, og undersøgelsen fortsætter, hvorfor det er for tidligt at udtale sig nærmere om klagepunkterne og forholdenes art.

Kommissionen vil træffe alle fornødne foranstaltninger ud fra resultaterne af disse procedurer.

I betragtning af den igangværende strafferetlige procedure er der dog indledt en disciplinærsag mod den pågældende tjenestemand. Denne sag er suspenderet, indtil der foreligger en endelig dom. I overensstemmelse med vedtægtens artikel 88 er den pågældende tjenestemand i øvrigt allerede midlertidigt suspenderet fra tjenesten.

I forbindelse med den interne reform i Kommissionen har Generaldirektoratet for Landbrug foretaget en betydelig forbedring af procedurerne og tilsynet inden for forvaltningen af markederne. Men intet internt kontrolsystem kan gardere sig mod ethvert svigt.

Med hensyn til spørgsmålet om tjenestemændenes mobilitet er de regler, der gælder i Kommissionen, blevet fulgt i alle tjenestegrene i Generaldirektoratet for Landbrug.

(1) EUT C 211 af 5.9.2003, s. 1.